Test fra 1.487 danske bloddonorer kan være med til at kaste nyt lys over, hvor dødelig coronavirus egentlig er.

Verdenssundhedsorganisationen, WHO, har vurderet, at tallet ligger på omkring en til tre procent. Men det kan vise sig at være højt sat, viser beregninger foretaget på Rigshospitalet.

- Vi kommer frem til et meget lavere tal på 1,6 promille. Så hvis vi har 1.000 danskere, der har haft den her infektion, er der en til to, der er døde med den, siger Henrik Ullum, der er overlæge og professor på Rigshospitalet.

Hvis vi antager, at bloddonorerne er repræsentative for hele befolkningen, svarer det til, at 127.000 personer i Danmark har været smittet. Henrik Ullum, overlæge og professor på Rigshospitalet

Han har sammen med kollegaer gennemgået blodprøver fra knap 1.500 bloddonorer, der fik tappet blod i mandags. Blodet er blevet brugt til at lave en test for antistoffer mod coronavirus, og de foreløbige resultater kaster nyt lys over antallet af smittede.

Højt mørketal over smittede

Antistoffer bliver dannet, når man har overstået en infektion med virusset. Og det viser sig, at 22 af de 1.487 bloddonorer har dannet antistoffer. Der har dog været tilfælde, hvor testen ikke har kunnet fange, at donorerne har været testet positive for coronavirus tidligere.

- Hvis vi justerer for, at testen ikke virker perfekt, og antager, at bloddonorerne er repræsentative for hele befolkningen, svarer det til, at 127.000 personer i Danmark har været smittet.

Når 203 danskere dags dato er erklæret døde med coronavirus, giver det altså en dødelighed på 0,16 procent - eller 1,6 promille.

Men bloddonerer er ikke repræsentative for hele befolkningen, fordi de generelt er sundere end den samlede befolkning.